2023 m. lapkričio 21 d. pareikštas ieškinys byloje AH / Komisija
(Byla T-1093/23)
Proceso kalba: prancūzų
Šalys
Ieškovas: AH, atstovaujamas avocats A. Guillerme, T. Bontinck ir L. Burguin
Atsakovė: Europos Komisija
Reikalavimai
Ieškovas Bendrojo Teismo prašo:
Panaikinti 2023 m. vasario 9 d. Europos Komisijos Individualių išmokų administravimo ir mokėjimo biuro (PMO) sprendimą nebeskirti ieškovui ekspatriacijos išmokos ;
pripažinti ieškovo teisę į repatriacijos išmoką nuo 2023 m. vasario 1 d.;
priteisti iš atsakovės 5 000 eurų ieškovo patirtą neturtinės žalos atlyginimą;
priteisti iš atsakovės bylinėjimosi išlaidas.
Ieškinio pagrindai ir pagrindiniai argumentai
Grįsdamas ieškinį ieškovas remiasi dviem pagrindais.
Ieškinio pirmasis pagrindas grindžiamas teisės klaida, aiškinant Europos Sąjungos pareigūnų tarnybos nuostatų VII priedo 4 straipsnio 1 dalį, ir akivaizdžia vertinimo klaida. Ieškovas tvirtina, kad Individualių išmokų administravimo ir mokėjimo biuras (PMO) padarė teisės klaidą ir akivaizdžią vertinimo klaidą, nes neatsižvelgė į tai, kad tarp dviejų su skirtingomis institucijomis pasirašytų sutarčių nebuvo laikinos pertraukos.
Ieškinio antrasis pagrindas grindžiamas gero administravimo principo pažeidimu, įskaitant teisę būti išklausytam. Ieškovas teigia, kad PMO nepaisė gero administravimo principo, kai jam nurodė, kad jo teisės į ekspatriacijos išmoką bus automatiškai atnaujintos jam iš naujo pradėjus eiti pareigas, tačiau, praėjus trims dienoms, pakeitė savo poziciją ir atsisakė jam skirti šią išmoką. Be to, ieškovas tvirtina, kad PMO pažeidė jo teisę būti išklausytam, nes sprendimas nebeskirti jam ekspatriacijos išmokos buvo priimtas, prieš tai jo neišklausius.
____________